Skadustemme deur Joanne Macgregor - The Mystery Corner
Skadustemme is die vertaalde weergawe van Joanne Macgregor se debuutroman vir volwassenes, Dark Whispers. Dié sielkundige riller sit 'n regmerkie langs elkeen van my boksies:
'n Sterk vroulike protagonist
'n Donker plot wat met die gedagtes smokkel
'n Diep versteurde antagonis
Megan Wright is 'n sielkundige wat sukkel om balans te vind tussen haar morele waardes en etiese verpligtinge. Een van Megan se pasiënte het 'n mediese nagmerrie beleef. Onder narkose is haar geslagsdele geskend en die enigste ding wat sy daarvan onthou is skadustemme. Die enigste manier om haar pasiënt te help is om die nagmerrie te ondersoek. Die soektog lei Megan na ander slagoffers en 'n dokter wat enigeiets sal doen om sy reputasie te beskerm.
Skadustemme is baie goed geskryf en ek is mal oor die gebruik van eg Suid-Afrikaanse gesegdes sowel as die vergelykings wat getrek word met ons land se huidige probleme. Dit was 'n spannende leeservaring met 'n sin vir humor.
Deur die loop van die roman kom Macgregor se ervaring as sielkundige duidelik na vore. Wat veral oortuigend beskryf word is die terapiesessies sowel as die verduideliking van hoe hipnose werk. Die hipnose-sessies word so boeiend beskryf dat ek soms gevoel het asof ek gehipnotiseer gaan word.
Ek het 'n paar dinge met die antagonis in gemeen. Onder andere is hy perfeksionisties en hou daarvan om beheer te vat. Dit was inderdaad 'n kommerwekkende oomblik toe ek besef ek deel 'n kenmerkende eienaardigheid met die antagonis: "Hy smeer die botter van kant tot kant, egalig en tot by die randjies, sonder om die hoekies af te skeep." Mmm… dit het my so effens laat wonder.
In die verlede het ek al baie slegte ervarings gehad met vertalings. Dit voel altyd vir my asof daar iets is wat verlore gaan. Dit was glad nie die geval met Skadustemme nie. Inteendeel, as ek nie van beter geweet het nie sou ek gedink het Skadustemme was geskryf deur 'n Afrikaanse skrywer. Welgedaan aan Elsa Silke, dit is beslis 'n indrukwekkende vertaling!
Ek is mal oor 'n goeie sielkundige riller, en die een speel boonop op mens se vrees vir snydokters, beslis 'n bonus! Skadustemme was grypend, intens en donker met 'n bietjie humor ingemeng. Ek dink Macgregor het die potensiaal om Suid-Afrika se Gillian Flynn te wees. Ek sal beslis Skadustemme aanbeveel (of Dark Whispers, afhangende van jou taalvoorkeur).
Skadustemme word die komende Dinsdagaand, 4 Augustus, by Love Books in Melville bekend gestel. Kom maak gerus 'n draai, miskien sien ek jou daar!
Tags: Afrikaans Fiksie, Joanne Macgregor, South African Authors
Posted July 30, 2015 by Natasha B in category "Afrikaans", "Joanne Macgregor", "Mystery Book Club", "South African Authors